Industri-grasrota jubler: Påførte ledelsen tre nederlag
Ledelsen i Fellesforbundet gikk på tre store nederlag på sitt landsmøte onsdag. To av vedtakene har klar brodd mot EU og EØS-samarbeidet. – Et hat-trick, sier fagforeningsveteranen Atle Tranøy til VG. Den mangeårige fagforeningssjefen i Aker-systemet frontet alle tre forslagene som vant frem. Den store saken på landsmøtet kommer senere i dag, når Avtalefestet pensjon (AFP), skal voteres over. Men før det stod tre viktige slag, som ledelsen tapte: Det ble flertall for utmelding av det europeiske energibyrået Acer, EU-tap og til sist et tap i tapte votering om strømkablene. Fellesforbundet er LOs største forbund i privat sektor, og har rundt 160.000 medlemmer - svært mange av dem i industrien. Her er kort punkt for punkt: Flertallet gikk imot ledelsen og vedtok at når «levetiden for kablene løper ut, må eventuell videreføring og oppgradering vurderes i en samfunnsøkonomisk sammenheng, på samme måte som ved nyetableringer». Det betyr at avtalene om kablene til England og Tyskland da må reforhandles. Et flertall på landsmøtet i Fellesforbundet angriper EU i sitt vedtak onsdag. Flertallet vedtok at dersom EFTA-domstolen eller ESA tvinger Norge til å endre regler om innleie, vil Fellesforbundet jobbe for en alternativ handelsavtale og annen tilknytning til EU. – Det betyr ikke et krav om å si opp EØS-avtalen, men som en sikkerhetsventil, sa Ståle Knoff Johansen som talte for å støtte forslaget. Sikkherhetsventilen dreier seg om hvis Norge tvinges til å endre reglene for innleie, som Støre-regjeringen har innført. – Da vil vi jobbe for en frihandelsavtale, sier Johansen. Fellesforbund-nestleder Kine Asper Vistnes talte mot forslaget, men vant ikke frem. En flertallsinnstilling om det europeiske energibyrået Acer fikk flertall i salen. Ledelsen stod på midretallets side: I vedtaket som fikk flertall heter det: «Fellesforbundets mål forutsetter et oppgjør med vårt eksisterende  markedsbaserte kraftregime. Det inkluderer frikobling fra EUs energiunion gjennom utmelding av energibyrået Acer». Tranøy hadde fått flertall i redaksjonskomiteen, mens Fellesforbundsleder Kine Asper Vistnes utgjorde mindretallet i komiteen. Tranøy vant med stort flertall i salen. Acer-striden har ridd arbeiderbevegelsen som en mare. I 2018 ble Hadia Tajik nektet å tale i Haugesund 1. mai, nettopp på grunn av den striden. Motstanden mot Acer skyldes at de mener norsk energipolitikk i for stor grad blir styrt av EU, og for lite i Norge. De høye strømprisene i fjor, bidro til å forsterke kravet. Seierherrens krav Hva som blir de politiske konsekvensene er usikkert. Fellesforbundet styrer ikke Støre-regjeringens politikk, men det er klart det svir at LOs største forbund i privat sektor, fatter tre vedtak som regjeringen er imot. – Salen var tydelig i dag og sterkere marsjordre er det vanskelig å gi, sier Tranøy. – Hva må skje nå, mener du? – Fellesforbundets ledelse må selvfølgelig følge opp landsmøtets vedtak og gjøre sitt ytterste for at det også blir norsk politikk. Fellesforbundsleder Jørn Eggum har foreløpig ikke vært tilgjengelig for kommentar. VG har også bedt om en kommentar fra Støre, men Statsministerens kontor har ikke rukket å svare. Støre var for øvrig gjest på landsmøtet på tirsdag - og fikk så hatten passet. Les mer om det her.
Fellesforbundets ledelse tapte tre store voteringer under landsmøtet fredag. Flertallet stemte for utmelding av det europeiske energibyrået Acer, noe som kan bety at Norges energipolitikk i mindre grad vil bli styrt av EU. Et vedtak om utenlandskablene innebærer at avtalene om kablene til England og Tyskland må reforhandles når "levetiden" for kablene løper ut. Politiske konsekvenser av vedtakene er usikre, men de markerer et avvik fra Støre-regjeringens politikk.